**TÁJÉKOZTATÓ TERHELÉSES EKG VIZSGÁLATHOZ**

**Terheléses EKG vizsgálat leírása:**

Az elektrokardiográfia (röviden EKG) egy non-invazív diagnosztikai eljárás, mely a szív működéséről ad hasznos információt. Az EKG diagnosztikai rendszere a szív elektromos jelenségeit és aktivitását vizsgálja a szívizomösszehúzódásakor keletkező elektromos feszültség regisztrálásával. Segítségével megfigyelhető az ingerület útja, esetleges zavara, illetve egyéb ritmus zavar.

Az EKG készülék úgynevezett végtagi és mellkasi elektródákból, elvezetésekből gyűjti össze az elektromos jeleket. Minden elvezetés külön szögből érzékeli a szívet, ami átfogó képet ad a szív elektromos működéséről.

A terheléses EKG során ezeket a paramétereket fizikai aktivitás alatt figyeljük meg, mert egyes szívbetegségek csak ilyen körülmények között diagnosztizálhatók.

Terheléses EKG vizsgálatot Intézményünkben a Kardiológiai szakrendelőnkben, futópadon végzünk, ahol minden személyi és tárgyi feltétel rendelkezésre áll a vizsgálat elvégzéséhez, illetve az esetleges szövődmények elhárításához.

**A terheléses EKG vizsgálat feltételei:**

- A vizsgálat elvégzését a panaszairól való tájékozódás, szedett gyógyszereinek ismerete, illetve az esetleges

társbetegségek ismerete után mérlegeljük.

- A vizsgálat elvégezhetőségéről minden esetben a kardiológus szakorvos dönt.

- A vizsgálat nem invazív, nagyobb előkészületet nem igényel.

- Javasolt kényelmes, sportos öltözetet viselni, vagy a helyszínen átöltözni, hogy a ruha ne gátolja a mozgást a vizsgálat során.

- Az étkezés a vizsgálatot annyiban befolyásolja, hogy telt gyomorral sokkal nehezebb a gyaloglás/futás, így

érdemesebb kevesebb, de nagyobb energiatartalmú ételt fogyasztani. Éhgyomorra nem javasolt a vizsgálatot

elvégezni.

- A rendszeresen szedett gyógyszereket be kell venni, kivéve, ha az orvos más utasítást nem ad.

**A vizsgálat menete:**

- Az asszisztens felhelyezi Önre az EKG készítéséhez szükséges elektródokat és a vérnyomásmérőt.

- A futópad dőlésszöge és sebessége a vizsgálat során változni fog, melynek követése az Ön feladata.

- A vizsgálat közben folyamatosan regisztráljuk a vérnyomást és a pulzusszámot.

- A gyors gyaloglás/futás közben megadott tartományban kell tartani a sebességet. A futópad sebességének fokozatos emelésével a futás egyre nehezebbé válik, így nő a szív munkája is.

- A vizsgálat közben Ön folyamatos EKG, vérnyomás ellenőrzés alatt áll.

- A vizsgálat alatt előfordulhat mellkasi fájdalom, szívdobogásérzés, szédülés, fejfájás, ami a vizsgálat megszakításával és megfelelő gyógyszerek adásával, időben veszélymentesen megszüntethető.

- Levezetésképpen a kiindulási állapotra csökkentett sebességen és dőlésszögben kell sétálnia a futópadon. Ebben a szakaszban is megfigyelés alatt tartjuk, vérnyomást, pulzust mérünk, EKG-t készítünk.

- A szakorvos folyamatos EKG kontroll alatt tartja a vizsgálatot, melyen keresztül, ha bármilyen elváltozást észlel, a vizsgálatot azonnal megszakítja.

- A vizsgálatot követően folyadék fogyasztása javasolt.

**Milyen esetekben javasolt terheléses EKG vizsgálat?**

- A terheléses EKG fő indikációja a koszorúér betegség diagnosztikája. Fizikai aktivitás hatására megnő a szív oxigén igénye, így meghatározható az esetleges mellkasi fájdalom oka, a szív terhelhetősége, funkcionális kapacitása, vérellátása abból, hogy a szívizom milyen tünetekkel reagál oxigén hiány esetén.

- Másik indikációs terület a szívritmuszavarok diagnosztikája. Több ritmuszavar kialakulása szívfrekvencia függő, így csak akkor lehet diagnosztizálni, ha a terhelés alatt folyamatos EKG regisztrálás történik.

- A fokozott terhelés vérnyomás kiugráshoz is vezethet, ami ezzel a vizsgálattal szintén kimutatható.

**Vizsgálatot kizáró tényezők:**

- Folyamatban lévő fogászati kezelés

- Megfázás, láz, hőemelkedés

- EKG eltérések (orvos által meghatározva)

- Mozgásszervi betegségek

- Aktuálisan mért magas vérnyomás

- Mellkasi fájdalom

- Orvosi ellenvélemény

BELEEGYEZŐ NYILATKOZAT

TERHELÉSES EKG VIZSGÁLATHOZ

Alulírott:

kijelentem, hogy megkaptam, elolvastam és megértettem a terheléses EKG vizsgálatra vonatkozó betegtájékoztatót, tudomással bírok a vizsgálat elvégzésének előnyeiről és kockázatairól, a vizsgálat folyamatáról.

A vizsgálatot végző orvosnak az alábbi kérdéseket tettem fel:……………………………………………………………..…………….

Kijelentem, hogy a kérdéseimre kapott tájékoztatást megértettem, további kérdéseim nincsenek.

Aláírásommal igazolom, hogy a terheléses EKG vizsgálat elvégzéséhez saját elhatározásomból beleegyezem.

Beleegyezem, hogy az eddigi leleteimet, zárójelentéseimet, valamint a magammal hozott képanyagot lemásolják.

Az információs önrendelkezési jogról és az információszabadságról szóló 2011. évi CXII. törvény, az Európai Parlament és a Tanács 2016/679 EU Adatvédelmi rendelete, valamint az egészségügyi és a hozzájuk kapcsolódó személyes adatok kezeléséről és védelméről szóló 1997. évi XLVII. törvény 9. § (1) bekezdésében foglaltakról tájékoztatásban részesültem.

Tájékoztatót „A személyes adatok Elektronikus Egészségügyi Szolgáltatási Térben megvalósuló kezeléséről az egészségügyi intézményben történő ellátás során” megkaptam.

Kijelentem és aláírásommal igazolom, hogy az általam közölt adatok a valóságnak megfelelnek!

Budapest,

Orvos aláírása Páciens aláírása